**УПУТСТВО ЗА ИДЕНТИФИКАЦИЈУ БЕСПИЛОТНИХ ЛЕТЕЛИЦА**

У последње време примећен је пораст броја захтева за издавање мишљења Министарства унутрашње и спољне трговине да ли је за извоз/увоз одређених беспилотних летелица неопходна дозвола Министарства или не. С тим у вези, а ради смањења укупног броја захтева за издавања мишљења, с једне стране, као и помоћи царинским службеницима у поступку царињења, с друге стране, припремљено је ово Упутство.

Беспилотне летелице су предмет контроле по основу Закона о извозу и увозу наоружања и војне опреме („Сл. гласник РС“, број 107/2014), Закона о извозу и увозу робе двоструке намене („Сл. гласник РС“, бр. 95/2013 и 77/2019), односно по карактеристикама прописаним Националном контролном листом наоружања и војне опреме („Сл. гласник РС“, број 39/2023), и Националном контролном листом робе двоструке намене („Сл. гласник РС“, број 31/2024).

**У Националној контролној листи наоружања и војне опреме** беспилотне летелице обухваћене су категоријом **10.в.** и то:

**10. „Ваздухоплови”, „летелице лакше од ваздуха”, „беспилотни ваздухоплов” („УАВ”), ваздухопловни мотори и „ваздухопловна опрема”, сродна опрема и компоненте, специјално пројектоване или модификоване за војну употребу:**

**…**

**в**. Беспилотни „ваздухоплови” и „летелице лакше од ваздуха” и опрема за њих, и за њих специјално пројектоване компоненте:

1. „УАВ”, летелице на даљинско управљање (РПВ), аутономне летелице које је могуће програмирати и „летелице лакше од ваздуха”;

2. Лансери, опрема за евакуацију и земаљска опрема;

3. Припадајућа опрема за комадовање и контролу;

Заједничка карактеристика ових беспилотних летелица које су предмет контроле по Националној контролној листи наоружања и војне опреме јесте да су оне **специјално пројектоване или модификоване за војну употребу** што је обично наведено у пратећој документацији. Потреба за идентификацијом оваквих летелица до сада у пракси није била честа.

Много чешће се у свакодневној пракси појављују беспилотне летелице које се користе у цивилне сврхе (играчке и сл.) а потенцијално могу имати крајњу војну намену по ком основу се налазе на **Националној контролној листи робе двоструке намене**. С тим у вези подсећамо да је одредбама Закона о извозу и увозу робе двоструке намене НЕ КОНТРОЛИШЕ увоз ове робе, дакле роба двоструке намене се, осим хемикалија са Листе Хемијске конвенције НЕСМЕТАНО УВОЗИ БЕЗ ДОЗВОЛЕ ОВОГ Министарства.

Категорије **9А012.** и **9А112**. Националне контролне листе робе двоструке намене („Службени гласник РС“, бр. 31/24), дефинишу беспилотне летилице које се сврставају у робу двоструке намене и за чији је извоз неопходна дозвола Министарства:

**9A012 „Беспилотне летелице” (БЛ), беспилотни „летећи објекти лакши од ваздуха”, повезана опрема и компоненте, као што следи:**

**…**

**а.** Беспилотне летелице (БЛ) или беспилотни „летећи објекти лакши од ваздуха” који су пројектовани тако да могу контролисано летети ван директног ‛природног видног контакта’ ‛оператера’ и који имају било шта од следећег:

1. Имају све од следећег:

а. Максималну ‘издржљивост’ од 30 или више минута, али мању од једног сата; и

b. Пројектовани су да полете и стабилно контролисано лете у налетима ветра јачине 46,3 km/h (25 чворова) или јачим; или

 2. Максималну ‛издржљивост’ од једног сата или дужу;

*Техничка напомена:*

*1. За потребе 9А012.а. ‘оператер’ је особа која иницира или контролише лет беспилотне летелице (БЛ) или беспилотног „летећог објекта лакшег од ваздуха”.*

*2. За потребе 9А012.а. ‘издржљивост’ се израчунава за услове ISA (ISO 2533:1975) на нивоу мора без ветра.*

*3. За потребе 9А012.а. ‘природног видног контакта’ значи непотпомогнути људски вид са или без корективних сочива.*

 **…**

**9А112 „Беспилотне летелице” (БЛ), осим оних наведених у 9А012, како следи:**

**а.** „Беспилотне летелице” (БЛ) са могућношћу домета од 300 km;

**b.** „Беспилотне летелице” (БЛ) које имају све од следећег:

 1. Имају било шта од следећег:

 а. Аутономну контролу лета и способност навигације; или

b. Способност контроле лета изван директног видног поља човека оператера; и

 2. Имају било шта од следећег:

а. Садрже систем/механизам за распрашивање аеросола капацита већег од 20 литара; или

b. Пројектовани или модификовани да садрже систем/механизам за распрашивање аеросола капацита већег од 20 литара.

*Техничка напомена:*

*1. Аеросол се састоји од честица или течности које нису компоненте горива, његови нуспроизводи или додаци за горива, а које су део корисног терета који је потребно распршити у атмосферу. Аеросоли су, нпр. пестициди за запрашивање усева и суве хемикалије за засејавање облака.*

*2. Систем/механизам за распрашивање аеросола садржи све уређаје (механичке, електричне, хидрауличне итд.) који су неопходни за складиштење и распрашивање аеросола у атмосферу. То укључује могућност убризгавања аеросола у издувне гасове и ваздушну струју пропелера.*

Имајући у виду одредбу 9А012.а.1.а. НКЛ РДН, **беспилотне летелице** **које имају максималну издржљивост мању од 30 минута** **не представљају предмет контроле спољнотрговинског промета** и за њихов извоз није потребна дозвола надлежног министарства.

**Максимална издржљивост** се односи на максимално време које летелица може да проведе у ваздуху након лансирања/полетања и у техничкој спецификацији робе на енглеском језику означена је терминима **flight endurance, flight duration**, **flying time**, **action time** итд.

Утврђивање ове техничке карактеристике царински службеник може извршити на основу податка наведеног на оригиналној амбалажи или у техничкој спецификацији одређеног модела беспилотне летелице, која се налази у паковању уз производ/летелицу или увидом у податке презентоване на званичној веб страници произвођача.

Достављање потребне документације царинском органу је обавеза увозника/извозника, односно њиховог заступника у царинском поступку.

Уколико на основу техничке спецификације царински службеник није у могућности да недвосмислено идентификује максималну издржљивост беспилотне летилице, или уколико је она већа од 30 минута, царински службеник ће обавестити извозника/увозника о неопходности прибављања званичног мишљења надлежног министарства.

У циљу олакшавања процедуре идентификације, у прилогу акта се налази Извод из евиденције З**ахтева за идентификацију робе** више модела беспилотних летелица за које је утврђивано да ли представљају предмет контроле спољнотрговинског промета у складу са одредбама наведених Закона односно карактеристикама из Националне контролне листе робе двоструке намене и Националне контролне листе наоружања и војне опреме, а за које је ово Министарство до сада издало одговарајућа мишљења.

Наведени Извод представља листу беспилотних летелица која није коначна и подложна је променама у смислу њеног проширења и/или редуковања, у складу са изменама карактеристика наведених модела, те је у том смислу информативног карактера.